Predkladacia správa

Podnet:

Návrh zákona, ktorým sa mení a dopĺňa zákon Slovenskej národnej rady                     č. 377/1990 Zb. o hlavnom meste Slovenskej republiky Bratislave v znení neskorších predpisov predložil do legislatívneho procesu poslanec Národnej rady Slovenskej republiky Maroš Kondrót.

Obsah:

Účelom návrhu zákona je zosúladiť úpravu niektorých právnych inštitútov                 so všeobecným predpisom o obciach a mestách, teda so zákonom Slovenskej národnej rady   č. 369/1990 Zb. o obecnom zriadení v znení neskorších predpisov, a to vzhľadom                 na podmienky samosprávy hlavného mesta. Ide o prípady, v ktorých odchylná právna úprava v zákone o hlavnom meste nie je vecne správna alebo nie je vhodná.

V uvedenej súvislosti obsahom návrhu novely je najmä spresnenie vzťahov medzi mestským (miestnym) zastupiteľstvom a primátorom mesta (starostom mestskej časti), ako aj úprava postavenia správneho orgánu vo veciach rozhodovania o právnych pomeroch právnych subjektov v oblasti verejnej správy, ktorým budú hlavné mesto a mestská časť, a nie priamo primátor hlavného mesta a starosta mestskej časti.

Návrh zákona je v súlade s ústavou, ústavnými zákonmi, zákonmi a ostatnými všeobecne záväznými právnymi predpismi. Taktiež je v súlade s medzinárodnými zmluvami a inými medzinárodnými dokumentmi, ktorými je Slovenská republika viazaná, predovšetkým s Európskou chartou miestnej samosprávy (oznámenie Ministerstva zahraničných vecí Slovenskej republiky č. 336/2000 Z. z.).

Z prípadného schválenia navrhovanej právnej úpravy nevyplynú nároky na rozpočet sektora verejnej správy.

Stanovisko:

Predložený návrh zákona vyžaduje niektoré úpravy takto:

1. V bode 6 v § 12 ods. 4 druhej vete vypustiť slová „námestníka primátora alebo“ a v tretej vete slová „námestník primátora alebo“.
Odôvodnenie: Osoba poverená primátorom rozhodovať o právnych pomeroch právnych subjektov v oblasti verejnej správy má byť len príslušný zamestnanec hlavného mesta, teda odborník vo veciach, ktorých sa poverenie týka; mnohokrát pôjde o osobu, ktorá musí mať na výkon danej agendy osobitnú odbornú spôsobilosť. Preto nie je žiaduce zveriť jednotlivé správne úkony inému volenému funkcionárovi hlavného mesta než primátorovi (poslancovi – námestníkovi primátora).

2. V bode 8 (§ 12a ods. 1 prvú vetu) upraviť takto: „Primátora zastupujú najviac traja námestníci primátora, ktorých z poslancov mestského zastupiteľstva spravidla na celé funkčné obdobie písomne poverí zastupovaním primátor.“. V druhej vete slová „Pri vymenovaní“ nahradiť slovami „V poverení“. V odseku 2 slovo „vymenovať“ nahradiť slovom „poveriť“ a v odseku 3 slovo „vymenuje“ nahradiť slovom „poverí“.
Odôvodnenie: Navrhovaná zmena umožní primátorovi hlavného mesta poveriť zastupovaním aj menej námestníkov ako troch s ohľadom na aktuálnu potrebu hlavného mesta. Právnym úkonom primátora ohľadne jeho zastupovania má byť poverenie (rovnako ako v zákone o obecnom zriadení a v návrhu novely zákona o meste Košice), a nie vymenovanie.

3. V bode 15 v § 17 ods. 3 druhej vete vypustiť slová „zástupcu starostu alebo“ a v tretej vete slová „zástupca starostu alebo“.
Odôvodnenie: Ako v bode 1 tohto stanoviska.

4. V bode 17 (§ 17a ods. 1) upraviť takto: „(1) Starostu zastupuje zástupca starostu, ktorého z poslancov miestneho zastupiteľstva spravidla na celé funkčné obdobie písomne poverí zastupovaním starosta.“.
Odôvodnenie: Právnym úkonom starostu mestskej časti ohľadne jeho zastupovania má byť poverenie (rovnako ako v zákone o obecnom zriadení a v návrhu novely zákona o meste Košice), a nie vymenovanie. Taktiež §17a ods. 4 až 6 návrhu zákona ustanovujú o poverení zastupovaním.

5. V bode 20 (§ 19 ods. 1 druhej vete) za slovami „organizačný poriadok miestneho úradu“ čiarku nahradiť bodkou a vypustiť slová „ktorý vydá starosta.“.
Odôvodnenie: Z dôvodu duplicity problematiky, ktorá sa už  upravuje v bode 16.

6. V bode 24 (§ 28 ods. 4 prvej vete) slovo „resp.“ nahradiť slovom „alebo“.
Odôvodnenie: Navrhované ustanovenie sa spresňuje.

7. Čl. II. upraviť takto: „Čl. II
Tento zákon nadobúda účinnosť 1. januára 2013 okrem čl. I ôsmeho bodu a sedemnásteho bodu, ktoré nadobúdajú účinnosť dňom vyhlásenia volieb do orgánov samosprávy obcí v roku 2014.“.
Odôvodnenie: Vzhľadom na obsah návrhu zákona je vhodná legisvakančná doba. Účinnosť ustanovení, ktoré novým spôsobom upravujú problematiku zastupovania primátora hlavného mesta a starostu mestskej časti je z hľadiska kontinuity výkonu týchto funkcií žiaduce nadviazať na najbližšie komunálne voľby. Obdobné riešenie sa navrhuje aj v novele zákona o meste Košice.

Medzirezortné pripomienkové konanie:

Návrh zákona bol predmetom medzirezortného pripomienkového konania, v ktorom Združenie miest a obcí Slovenska uplatnilo k návrhu zákona dve zásadné pripomienky, ktoré sú totožné s pripomienkami uvedenými v bodoch 1 a 3 v časti stanovisko tejto predkladacej správy.

Záver:

Vzhľadom na tieto skutočnosti možno odporučiť vláde vysloviť súhlas s návrhom zákona s uvedenými pripomienkami.